Előterjesztés Zalakaros Város Önkormányzat Képviselőtestülete 2022. április 27-én tartandó ülésére
Napirend címe: Délzalai Víz-és Csatornamű Zrt. felé fennálló kompenzációs különbözet 
                            rendezésével kapcsolatos döntések meghozatala
Előterjesztést készítette: Torma László aljegyző
Tisztelt Képviselőtestület!
Önkormányzatunk és a Délzalai Víz-és Csatornamű Zrt. (továbbiakban: Vízmű) között 2021. szeptember 28-a óta folyamatos levélváltás zajlik az ivóvízrendszeren történő havária jellegű felújítási munkák használati díj terhére történő finanszírozásának kérdésében. A levelezés az előterjesztés mellékletét képezi. A finanszírozási probléma oda vezethető vissza, hogy a Fő utcai- Petőfi utcai ároklefedést kísérő ivóvízközművet érintő beruházást a kompenzációs rendszer keretében számolta el a Vízmű, de ennyi használati díj nem képződik egy évben, így az ivóvíz üzletágon kötelezettsége keletkezett az önkormányzatnak a Vízművel szemben. A használati díjak terén két kérdésben a Vízmű változtatott a korábbi gyakorlaton:

· a levelezésből olvasható a keresztfinanszírozás tilalmára való konzekvens visszautalás, tehát hogy nincs átjárhatóság az ivóvíz és a szennyvíz használati díjak között

· ha az ivóvíz vagy szennyvízellátás területén a kimutatott egyenleg a felújítási munka elvégzéséhez elegendő fedezetet nem biztosít, akkor a felújítás ellenértékét nem lehet a használati díjakból kompenzálni, a Vízmű átutalásos számlát állít ki, és egyéb önkormányzati forrásból kellene a munkák ellenértékét finanszírozni

Azt jelezni kívánjuk, hogy a Vízmű a számlákon szereplő munkákat elvégezte, így az ellenértéket rendezni szükséges, a vita a finanszírozás mikéntjén volt, ebben a feleknek nem sikerült kompromisszumos megoldásra jutni.
A Vízmű a fentiek mintegy lezárásaként levélben kérte önkormányzatunkat, hogy 14 561 865 Ft kompenzálási különbözetet március 31-ig utaljon át a Vízmű részére, valamint az önkormányzat tegyen jognyilatkozatot a Vízmű pénzügyi követelésével kapcsolatban. A Vízművet tájékoztattuk, az önkormányzat arról tud nyilatkozni, hogy a különbözetet 2022. szeptember 30-ig rendezi, azt figyelembe véve, hogy többletbevételre számít az önkormányzat a tárgyév során. Az erre vonatkozó leveleket külön mellékletként tettük az előterjesztés mellé.
A Vízmű a nyilatkozat alapján elkészített egy megállapodást, mely szintén az előterjesztés mellékletét képezi. Az előterjesztés javasolja a képviselőtestület számára, hogy ne hagyja jóvá a megállapodást, tekintettel arra, hogy a benne foglalt ütemezés szerinti teljesítéshez a szükséges pénzügyi források jelenleg nem állnak rendelkezésre, ugyanakkor döntési javaslatot tartalmaz arra, hogy a költségvetésben jelentkező többletbevételek rendelkezésre állása esetén egyösszegben lehetőség szerint 2022. szeptember 30-ig rendezi az önkormányzat a Vízmű felé a kompenzációs különbözetet.  
Kérjük a tisztelt Képviselőtestületet, hogy a fentiekre tekintettel az alábbi határozati javaslatról szíveskedjen dönteni.

Határozati javaslat:

1/ Zalakaros Város Önkormányzat Képviselőtestülete a Délzalai Víz-és Csatornamű Zrt. által előkészített, Zalakaros Város Önkormányzata és a Délzalai Víz-és Csatornamű Zrt. között kötendő 14 561 865 Ft kompenzálási kötelezettséget rendező megállapodást nem hagyja jóvá, tekintettel arra, a benne foglalt ütemezés szerinti teljesítéshez a szükséges pénzügyi források nem állnak rendelkezésre.

2./Zalakaros Város Önkormányzat Képviselőtestülete úgy határoz, Zalakaros Város Önkormányzata az önkormányzat 2022. évi költségvetésében jelentkező többletbevételek rendelkezésre állása esetén egyösszegben lehetőség szerint 2022. szeptember 30-ig rendezi a Délzalai Víz-és Csatornamű Zrt. felé az 1./ pont szerinti kompenzációs kötelezettséget.  
3./ Zalakaros Város Önkormányzat Képviselőtestülete felkéri a polgármestert, hogy a Délzalai Víz-és Csatornamű Zrt. vezérigazgatóját a határozatról értesítse. 
Határidő: azonnal
Felelős: Novák Ferenc polgármester

Operatív felelős: Torma László aljegyző

                            Horváthné Juhász Barbara pénzügyi osztályvezető – tájékoztatásul a 

                            költségvetés számára
Zalakaros 2022. április 19.
Novák Ferenc

 polgármester
